Helge Adam Møller (KF), 1999-12-10:
De handlende på Nørrebro ønsker hætteforbud, et kæmpe flertal i den danske befolkning ønsker hætteforbud, Dansk Politiforbund, som repræsenterer 2.250 medlemmer, ønsker hætteforbud, Københavns politidirektør, som er ansvarlig for ro og orden i København, ønsker hætteforbud.
Så er der selvfølgelig nogle, der er imod hætteforbud.
Det er de autonome, det er kriminelle andengenerationsindvandrere, og det er andre kriminelle, så er det Enhedslisten, så er det SF minus partigruppeformanden, hr. Jes Lunde, han er jo for, og så er det måske De Radikale, hvem ved, hvorfor skulle det være anderledes på det her område end på så mange andre.
Men når vi er mange, der ønsker et hætteforbud og har forsøgt at få det gennemført i snart 10 år, er det, fordi et hætteforbud jo vil betyde, at en hætteklædt vil kunne pågribes og straffes alene for at bære hætten, hvis det er i forening med andre, og det er på et offentligt sted, og det ikke er i forbindelse med et anerkendelsesværdigt formål.
Det vil sige, at kvinden, som færdes med hætte i snestorm, eller manden på vej til karneval, eller manden og kvinden bemalet som roligans på vej til Idrætsparken, de er ikke omfattet af det her forhold, men unge eller ældre, som er på vej til at begå grove uroligheder, til at smadre politibiler, til at smadre butikker på Nørrebro, til at smadre McDonalds-forretninger osv., og som forinden for ikke at blive identificeret og genkendt, har maskeret sig, ja, de kan anholdes, inden de har smadret politibilen, inden de har brændt forretningen af.
De kan anholdes og ikendes en straf på bøde, hæfte eller fængsel i op til 3 måneder efter dette forslag, det står klart og tydeligt i straffelovens § 134.
Er det så så underligt, at man har den holdning?
Nej, hvis vi går tilbage, til før den danske grundlov blev skrevet i 1849, lad os gå 12 år længere tilbage til 1837, da skrev en af vores store forfædre, Ingemann, en sang.
Nu må man ikke synge fra Folketingets talerstol, men han skrev: »I alle de riger og lande, hvorhen jeg i verden fór, jeg fægted med åben pande for, hvad jeg for alvor tror«.
Med åben pande!
Og han sluttede så sin sang med: »Vil dansken i verden fægte, men dølger åsyn og navn«, altså skjuler sit åsyn, »jeg ved, hans ånd er ej ægte, jeg tager ham ej i favn«.
Og det burde de have udleveret, disse kriminelle typer, disse autonome, andengenerationsindvandrere og andre, som altså ønsker at begå groft hærværk og kriminalitet og derfor maskerer sig.
Det burde de have udleveret henne i detentionen, og så kunne de læse det, inden de efter vores forslag - når det forhåbentlig bliver vedtaget - får deres dom ved en dansk domstol.
Hvis side er det, de, der er imod, er på?
Er det på de 99 pct. af den lovlydige del af befolkningens side, som ikke kunne drømme om at maskere sig og gå ud og begå vold, eller er det på den lille dels side, som maskerer sig, netop fordi de ved, at de skal ud og lave kriminelle handlinger og derfor af naturlige grunde ikke vil opdages?
Det er ligesom
bankrøveren
, han maskerer sig også forinden.
Hvor magtesløs føler den lille handlende ude på Nørrebro sig ikke, når han får smadret sin butik gang efter gang, og det er umuligt, stort set umuligt, for politiet at anholde og få dømt gerningsmændene, fordi det ikke kan lade sig gøre at identificere dem.
Tager man cowboytøj på og maskerer sig, så ser alle ens ud - næsten ens ud.
Så er der nogle, der siger, at det her ikke kan administreres.
Så synes jeg, man skulle lytte lidt til alle dem, der faktisk skal ud og administrere det, og de anbefaler det jo altså i stor enighed.
Lad mig minde om, at vi for 12-13 år siden her i Folketinget vedtog et knivforbud.
Er der nogen sinde nogen, der har hørt om, at slagteren på vej hen til butikken, selv om han har en kniv med et blad på 22 cm, er anholdt?
Er der nogen, der har hørt om spejderpigen eller spejderdrengen på vej til spejderlejr, der er blevet anholdt, selv om knivlængden var længere end 7 cm?
Nej, politiet er faktisk klogt og fornuftigt og kan godt skelne imellem disse ting.
Til gengæld ved vi, at der er masser af rockere og andre kriminelle, der gang på gang er anholdt og har fået store bøder for at færdes med knive over 7 cm.
Lad være med at gøre politiet til nogle, der ikke kan tænke.
Det kan politiet.
Det her forslag bør denne gang vedtages af et stort flertal i Folketinget.